
Kot domenjeno, naj bi se tema nedeljskega predavanja na Dragi vrtela okrog vprašanja kristjanove družbene vpetosti v različnih časovnih in političnih okvirih, pri čemer bi lahko izhajala iz predvojnega katolicizma v Ehrlichovi interpretaciji preko spoznanj II. vatikanskega koncila pa vse do intuicij današnjega Frančiškovega krščanstva »v izhodu«. Odboru Drage bi se zdelo fino, če bi se v ta sicer že kompleksen okvir dalo umestiti tudi kakšno besedo o t.i. svetovnem etosu, o katerem je tekla beseda pred časom.

Zasl. Prof. dr. Janez Juhant
Slovenski kristjan pred moralnimi izzivi kriznih razmer

POVZETEK:

Danes gre za vrednotno krizo: Več ali manj so bili in smo ljudje prepričani o temeljnih vrednotah –, a problem je usposobljenost živeti v/iz vrednot/ah, tudi pri kristjanih. Zgled so osebe, ki so brezpogojno sledile vrednotam v pokončnosti in zvestobi. Rod Dreher meni, da je vse manj razlik med življenjem krščanskih in ateističnih družin. V knjigi Ne živite od laži, ki je kritika totalitarizma, niza zglede p. Tomislava Kolakovića in disidentov Češkoslovaške, Poljske, ki so kljubovali režimu, kot pri nas v revoluciji Ehrlich idr., da ohranijo človeško in krščansko dostojanstvo. V družinah in skupnostih so odločno in zavzeto branili krščanske vrednote. Kljubovati »mehkemu totalitarizmu« je danes za kristjane in demokrate ključni izziv, če nočemo živeti v laži.

Govorim kot kristjan in duhovnik ne kot politik, čeprav imajo moje misli tudi politične implikacije. Zakaj in kako to izgleda bo razvidno iz nadaljevanja mojih misli. 

Izločitev duhovnega in krščanskega iz družbene zvesti

Max Scheler
ugotavlja, da družba moderne izgublja svoje duhovne verske temelje, čeprav brez njih ne oseba ne družba ne moreta živeti pristnega in polnega življenja. Zato deli uvid drugih kot Dostojevski ali Monod, ki so čutili nevarnost, ki preti človeku v dobi brez Boga, kar so širili sodobni ateisti in njihovi politični strategi, češ, da je zdaj vse dovoljeno. Ljudje postanejo neodporni za kljubovanje trpljenju, pripravi na smrt in so nezmožni za velikodušno službo celoti, posebej družbeno prizadetim. Te odklone in pretrese so načrtovalci popolnega prevzema in nadzora nad družbe spodbujali in izvajali s propagando, nasiljem in terorjem odstranjevali iz družbe Boga in vernike. Proces se v mehki obliki nadaljuje tudi danes v Sloveniji in po svetu, kjer je opazna agresivna propagandna vojna zoper krščanstvo, a še tolerantnost do islama, ker na prvi pogled prevladuje prepričanje, da vdor islama pomaga razvodeneti krščansko družbo ne glede na to, da si bo lahko potem islamski totalitarizem podredil 'mehki totalitarizem' – ne pozabimo na besede muftija Nedžada Grabusa, da bo Slovenija 2050 pretežno muslimanska. A tudi muslimane skrbi, ali bo ta proces uspel, kajti možno je tudi, da bo sodobni 'mehki totalitarizem potrošništva' uspel razvodeneti tudi muslimansko kulturo. Kajti bolj kot absolutistični je zdaj nevaren 'mehki totalitarizem', o katerem govori Ron Dreher (*1967). Gre za post-moderno prefinjeno strategijo, po kateri se osebo zaposluje in zapolnjuje z pozunanjenimi, blestečimi in estetsko všečnimi dobrinami, ki skušajo prekriti (odtujiti) človekove bistvene eksistenčne probleme kot trpljenje in smrt, pa tudi radosti in težave medosebnega življenja v zakonu in širši družbeni skupnosti. 

Razvoj ima svojo zgodovino, kot v knjigi Moderna kultura razmišlja pisatelj in filozof Roger Scruton
 (1944–2020). Ugotavlja, da je bistvo tega procesa izvotlitev religiozno-duhovnega iz kulture, kar ima za posledico 'moderno kulturno telovadbo brez vsebine'. Človeku ta razvoj onemogoča, da bi se spoprijemal z žrtvijo, predanostjo, ljubeznijo in s trpljenjem, kar je sestavni in bistveni del človeškega življenja. Sodobna civilizacija je to pot ubrala že z razsvetljenstvom/romantiko in francosko revolucijo, ko so duhovni vir=religijo izključili iz svojega kulturnega delokroga in se osamosvojili oziroma pozunanjili, saj so prejšnjo religiozno razsežnost zožili zgolj na estetiko raven: Tipičen primer sta Wagnerjeva tri- oziroma tetralogija, Nibelunški prstan: Rensko zlato, Valkira, Siegfried in Somrak bogov ali Mozartova Čarobna piščal, ki ohranjata tragičnost in usodnost junakov: Ker pa ti ne morejo uresničiti odrešenja človeka namesto Boga potrebujejo absolutistične človeške odrešenike. Ne pozabimo, da je bil Hitlerju in njegovim propagandistom blizu Wagner in da je marksistom Nietzsche prerok Anti-Krista. Pri nas Žižek stalno žonglira z všečnimi podobami, ki imajo enkrat totalitarno, drugič spet potrošniško-religiozno podobo, vedno v službi slovenskih tranzicijskih botrov, ki Žižka in njemu podobne nagrajujejo, da širijo njihovo politično agendo vzdrževanja oblasti mehkega totalitarizma. To je pot nihilizma in nesmiselnosti življenja, saj človeka nič več ne usposablja za premagovanje teže življenja, pač pa ga zasvaja s neposrednostjo; v trpljenju, smrti in drugih resnih vprašanjih pa ga pušča samega z njegovo bolečino. Nietzsche je snel s križa Kristusa in zdaj moramo celo Bogu pomagati, da nas bo reševal, kakor judovski pisatelj in taboriščnik Elie Wiesel (Noč) navaja besede Judinje, ki pravi, da moramo pomagati Bogu, da nas bo rešil. Te procese dobro predstavlja tudi Spenglerjev Zaton Zahoda, ki pokaže na izpraznjenje duhovne vsebine kulture in njeno pot v postmoderni anything goes – vse gre. 

Ob tem pozunanjenem razvoju proizvodnje in tehnike in njene funkcionalne različice v potrošniški miselnosti je človeška oseba izgubljala svojo pravo ceno. Sestavni del tega procesa je opuščanje duhovnih podlag, pozunanjenje oziroma usmerjenost v zunanje-tvarne pogoje življenja. Jacques Monod
 je zapisal: »Nobena prejšnja družba ni doživela take raztrganosti kot ta.« Smo doba razklanosti, ker naša spoznanja nič več ne temeljijo na globljih duhovnih temeljih pač pa na ponaredkih te pristne duhovne resničnosti. Prvič v zgodovini nastaja civilizacija, ki »se odpoveduje izročilnemu animizmu«, se pravi duhovni utemeljitvi svojega vrednotenja in delovanja kot viru spoznanja in viru resnice. Berdjajev pravi, da je v 19. stol. sicer prišlo »do nekaterih procesov humanizacije države, vsaj zavestno so bila razglašena nekatera humana načela. Toda končalo se je s hudim razkristjanjevanjem in dehumanizacijo države«
, o čemer govori tudi Max Scheler: Politični svet se je povampiril, države absolutizirale in prevzele popolni nadzor nad ljudmi. Pri nas se je proti temu toku odločno in zavzeto
 vrgel na delo Lambert Ehrlich, da bi pri mladih in njih vzgojiteljih ter drugih odgovornih v Cerkvi in družbi razvijal čut za krščanske duhovne prvine. 
Razvoj je povzročil razcepljenost in celo razpad družbe, ki so ga skušali zapolniti sistemi s nasilnimi totalitarni estetsko okrašenimi ideologijami modernih malikov. Voditelji novih vplivnih razredov na oblasti v Nemčiji in SZ so izkoristili družbene napetosti za absolutizacijo, popolno prisvojitev oblasti in za nadzor nad večino družbe. Ta utemeljitev – na to opozarjata José Casanova in Charles Taylor – stoji na posvetnih kriterijih, ki so, kot pravi Tony Judt, zamenjale religioznost s sekularnim puzunanjenim misticizmom. Resničnost teh besed potrjujejo posvetne ikonografije zanesenega političnega misticizma sovjetskih ali slovenskih komunistov oziroma malikovalskega propagandnega stroja Hitlerja ali Mussolinija in današnjih različic 'nevladne civilnodružbene' odrešitvene ikonografije. Skupno jim je zelotsko/zagreto zavračanje teološko-verskih osnov in pogledov na človeka in svet, in s tem povezano postavljanje na glavo v doslej pri človeštvu prevladujočih bivanjskih spoznanj in osnov o človeku in družbi, kar pomeni navsezadnje pristanek na nihilističnih pozicijah, tj. nemožnosti odrešitve človeka oziroma na njegovo izročenost na milost ali nemilost nasilnim osvajalcem oziroma ribičem človeških duš, v podobi Lenina, Stalina, Hitlerja, Tita, Kardelja in njim podobnih. Ne le hitlerizem in leninizem, ki zanikata ustaljene (verske) vrednote, pač pa tudi liberalizem, posebno v skrajnih oblikah, kar je utemeljeno grajal Ehrlich, vsi gradijo na neomejeni moči človeka-tirana in zanikovalca vseh drugih, ki spodkopava temelje drugim ljudem in celotni človeški skupnosti. V Sloveniji smo zdaj priča mehki različici libertinizma, ki pometa z vsem ustaljenim, ruši temelje zakona, družine, sploh prvine človeka kot osebe ter ustvarja umišljene pogoje osebe in družbe. Denimo, kdo bo dajal odgovore spočetim v epruveti z neznanim semenom, kdo je njihov biološki oče ali kako bo mogoče v sodobni permisivni družbi preprečiti incest, ki je veljal za človeško izročilo kot od bogov sankcionirani zakon. Da ne govorimo o problemih poljubnosti odnosov in posebej razrešitvi odgovornosti za sočloveka, v kateri rastejo mladi. Ali kako samoumevno se sprejema žrtvovanje nerojenega, starega ali onemoglega človeka, če je ta na poti domnevni svobodi drugih. Glede tega je preroško že pred petdesetimi leti zapisal nemški ustavni sodnik Ernst-Wolfgang Böckenförde (1930–2019), da sodobna družba ne zagotavlja več temeljev iz katerih živi. To ne velja le za materialne dobrine, kot je primer pri slovenski 'Svobodi', ki bo materialno izčrpala slovensko družbo, da bo nahranila vse svoje kolesarske in druge prisklednike. Še bolj pereče je izčrpavanje in izpraznjenje dosedanjih človeških temeljev in vrednot, duhovnih podlag in izročil, ki so jih družbe vzdrževale stoletja. 

Dvajseto stoletje krščanske zgodovine oziroma časa po Kristusu torej utemeljeno označujemo v primerjavi s prejšnjimi dobami, ki so bila sicer tudi v marsičem izziv za človeštvo, kot tragično. Ne le množičnost oziroma razsežnost smrti, ki je kosila med prvo in drugo svetovno vojno ter drugimi vojnami po Evropi in v svetu, ampak tudi načini trpinčenja ljudi oziroma ustvarjanje skrajno nečloveških razmer, tj. teptanja vseh ustaljenih vrednot in standardov, potrjujejo to žalostno ugotovitev. Svet ali bolj natančno politično vplivni ljudje so dobesedno iztirili, se pravi, ušli iz ustaljenih okvirov. Morda se tega prav zavedamo šele zdaj, ko je posledice tega iztirjenja trkajo na vrata preživetja človeštva in se moramo vprašati, na čem bomo mogli graditi nova stoletja in tisočletja, ko se nam namesto rešitev zdaj spet ponujajo nove tragedije npr. vojne v Ukrajini in drugod ali pandemija, izraba zemeljskih virov. Vse to opominja, da smo v marsičem na začetku in premalo vlagamo v stalno odpravo takih nečloveških izbruhov. Znani nemški politik Wolfgang Schäuble, ki nas je povabil v Berlin na srečanje muslimanov in kristjanov, je ob tej priliki izpostavil, da je treba demokracijo stalno gojiti in vzdrževati, sicer smo v nevarnosti, da se izrodi v trdem ali 'mehkem' totalitarizmu. Ne gre samo za demokracijo kot družbeni proces, gre za veliko več, tj. za vzdrževanje človeškosti, ki se po prepričanju številnih poznavalcev lahko gradi le na vzajemnosti, empatiji in izmenjavi. Ni zaman poudaril papež Frančišek, da države ne ustvarjajo zgolj nove osebe, pač pa sodelovanje, dialog in nesebično delo. 

Iz polpreteklosti ne le v Sloveniji pač pa tudi drugod številni nosijo travmatične posledice. Vsa stara in nova bremena življenja se razrešujejo s pomočjo drugih v pogovorih, zapisih knjigah spominov, kjer so na papir preliti tragični spomini udeležencev ali njih svojcev. Sicer se ta slovstvena in strokovna literatura osebnih in skupinskih (nacionalnih) premislekov in razčlenitev množi in skuša domisliti nedomisljivo, kot bi dejal Justin Stanovnik. Gre namreč za razsežnosti razdejanja in pohabljanja ljudi in imovine, ki so ga povzročile revolucije in vojne, ki jih si moremo komaj zamisliti, kaj šele, da bi se mogli vživeti v tragedije oseb in narodov v taboriščih in na moriščih. ki so jih prizadele te kataklizme (gr. kataklizmos=potop) oziroma opustošenja. V delih kot Nekropola, V Teharjih ležimo pobiti, Tragedija ljudstva, Babji jar itd. je zajeto trpljenje, ki ga je povzročil ta propad Evrope, ki se je dolgo časa imela za središče sveta in udaril celo človeštvo, kar potrjujeta označbi 'svetovna' vojna ali tudi (vesoljna=kominterna) komunistična revolucija. Tragedije so se ponavljale celo stoletje in prizadele narode Azije, Afrike še pred koncem stoletja znova Jugoslavijo in zdaj še Ukrajino. Usodne razsežnosti opustošenja življenja opisujejo številni, npr. v knjigi Očistiti in uničiti Jacques Sémelin ali Krvave dežele Timothy Snyder in Čas skrajnosti Eric Hobsbawm. Vsi opozarjajo na stranpoti človeškega sveta, preseganje mej in okvirov dosedanjih človeških izkušenj. Omenimo še Premišljevanje 20. stoletja Tonyja Judta o nesreči Judov in drugih, praviloma malih narodov zaradi nacionalizmov ali Izvori totalitarizma in Eichmann v Jeruzalemu: poročilo o banalnosti zla Hannah Arendt.

Treba se je dotakniti nezaceljenih ran.

Tudi Ehrlich je ta proces moderne ustrezno zaznal kot plod razvoja in širitev proizvodno-tehničnih, medijskih in komunikacijskih sredstev,, ki so nam danes samoumevna: »Danes se šolstvo po vseh deželah silovito razvija. Raste promet, nastajajo tovarne, razvija se industrija, gibljemo se v telefonu, telegrafu; nad nami letajo zrakoplovi: vse to kaže, kako silno deluje človeštvo na vseh poljih.«
 Ta silni večplastni razvoj znanosti in tehnike je korenito spreminjal civilizacijo, večkrat nasilno ustvarjal nova razmerja v družbi in terjal oziroma spodbujal zahtevne procese tudi v človeških glavah. Stopnjeval je samozavest človeka, spodbujal individualizem, predvsem pa je, večkrat nasilno, razgrajeval dosedanje družbene odnose, utemeljene na nadnaravni versko-duhovni vzajemni povezanosti oseb in celotne družbe na podlagi krščanskega izročila.
 V predmoderni dobi je civilizacija še izražala človekovo vpetost, da ne rečemo,. priklenjenost na zemljo, kar je ljudem nudilo večjo trdnost in stabilnost in jih tudi medosebno povezovalo. Zdaj se je vse preoblikovalo v tekočo moderno, kot se je izrazil Zygmunt Bauman. Človek, posebno delavec, je vse bolj postajal kolesce v stroju industrijske proizvodnje, s tem pa kolesce v gibanju sveta, pri čemer so kot navadno kratko potegnili družbeno prizadeti. Kulturni in družbeni vzorci oziroma okviri so dobivali relativnostne razsežnosti. Proces je zoževal dotedanji celostni pogled na človeka in družbo, zapletal medsebojna razmerja oseb in skupin, v ospredje so prihajale potrebe in zahteve novih slojev. Nastajajoči delavski razred, suženjsko vpet v posluževanje, izvajanje in uporabo novih proizvodnih sredstev, je največ pripomogel k temu »napredku« moderne, a je plačeval zanj visoko ceno.
 Investitorji, tj. vodilni družbeni sloji, so na žuljih izkoriščanih delavcev množili svoje premoženje. Ehrlich opozarja na več stoletij trajajoče zatiranje afriških narodov s strani kolonizatorjev, suženjstvo, izrabljanje delavcev in drugih slojev, kar se bo Evropi maščevalo. 

Kalvarija in eksodus Slovencev

Tako stara kot nova zaveza potrjujeta, da je ključno za človeka soočenje s trpljenjem. Škofu Vovku je ob novi maši starejši duhovnik, ki so ga nagovarjali, naj kaj pove, dejal samo: »Nič ne bom povedal, na trpljenje se p'rprav!« Vsako (Egiptovsko) suženjstvo se rešuje z izhodom, ki tako rabljem kot žrtvam povzroča bolečine, saj se praviloma vsak izmed nas težko spoprijema z lastnimi in drugimi zahtevnimi problemi kot so bile za Izraelce puščavske pošasti, lakota, sploh nezmožnost uživanja in gospodovanja nad drugi. Nerad si vsak sam v potu svojega obraza služi svoj vsakdanji kruh, danes je okrepljena skušnjava živeti na tuj račun. Ljudje raje sanjamo o cenenih rešitvah in se prepustimo za to gospodovanju tistih, ki znajo človeka kupiti na lahek način, četudi so to volkovi v ovčjih oblačilih. Wagner in Mozart sta ponujala blesteče rešitve, ki so jih nasilno uresničevali absolutistični gospodarji: maliki, tako imenovani heroji človeških podobah. Samostojna pot je zahtevna. Tudi Jezus v trpljenju vpije k Očetu, naj gre ta kelih mimo njega, vendar v predanosti moli: »Oče ..., ne moja ampak Tvoja volja naj se zgodi! (Lk 22, 42) Ta vdanostni preskok ne gre od danes do jutri, pač pa sta zanj potrebna molitev in post, duhovno prenavljanje oziroma dolga pot skozi puščavo. Če se stalno notranje ne utrjujemo, prevlada nostalgija po hitrih in bleščečih »egiptovskih loncih mesa«. Zato Ehrlich pravi, da mora duhovnik biti stalno v duhovni kondiciji. Danes je to ne le naloga duhovnika, ki sicer sploh ne bi mogel drugače preživeti, pač pa kristjana in verjetno sploh vsega človeka. Razumljivo, da Dreher in Scruton dajeta za zgled disidente, ki so v veri osebno zoreli v kljubovanju trpljenju in zatiranju, da so zdržali pritiske in prisile totalitarnih mogotcev. Kant je sicer v zanesenosti razumarsko-razsvetljene dobe, ki je sicer še v smislu Böckenfördeja ohranjala temelje krščanskih vrednot za preživetje, zapisal, da je »razsvetljenstvo izhod iz nedoraslosti, ki jo je človek zakrivil sam«
 in da je treba imeti pogum si upati postaviti se na svoje noge in pokazati svoje barve, tj. svojo samozavestno odločenost postaviti se po robu zlu, kar v zahtevnih razmerah ni enostavno.

Krščanstvo vzgaja za ta pogum, da si po Jezusovem zgledu spoprijemamo s trpljenjem: »Tvoja volja se zgodi«, da z Jezusom kljubujemo razmeram in se upiramo vsaki tiraniji. Spoprijeti se s trpljenjem pomeni sprejeti resničnost svojega osebnega in družbenega položaja in tudi njegove (boleče) preteklosti. Zato je ta položaj treba najprej spoznati v zvestobi iskanja resnice osebne in družbene preteklosti ter ga osvojiti v krščenki drži. Ne gre zgolj za sociološko-politično rekonstrukcijo, pač pa za krščansko odrešenjsko ovrednotenje, saj je tudi slovenska zgodovina tesno vpeta v krščanski odrešenjski proces, kajti Slovenci smo ga reševali s krščanstvom. Močna, a kritično še ne ovrednotena in nesprejeta primera sta dva vplivna kristjana 20. stoletja Lambert Ehrlich (1878–1942) in Edvard Kocbek (1904–1981), ki sta vsak po svoje paradigma, zgled, vzor(ec). Ehrlich je s svojo osveščeno in stalno prečiščeno duhovno osebnostjo z veliko mero posluha za krščanski družbeni nauk in njegovo zemeljsko in nebeško odrešitveno močjo dal trajen pečat slovenskemu krščanskemu preroštvu, ki ga je potrdil tudi sam s svojim mučeništvom. To ni le zgoščeno v njegovi nasilni smrti, pač pa v stalni prečiščeni in poduhovljeni pričevalski življenjski drži. Njegov mlajši sopotnik Kocbek na drugi strani je bil veliko bolj podvržen moderni zanesenosti in veri v wagnerjanske malike sveta, s katerimi je menil odrešiti slovenske kristjane, a je s tem žal bolj ali manj zavestno položil katoličane in druge ljudi v naročje bogovom v človeški podobi. Ehrlich je videl rešitev v nesebični predanosti krščanski poklicanosti, zvesti hoji za križanim Kristusom in pripravljenosti darovati za to tudi svoje življenje. Kocbek je moral šele v svojih 70-tih letih poromati v ROG, da je zmogel osebno priznati, da drugega človeka ne smemo žrtvovati za nobeno ceno in da je odrešitev samo lastno trpljenje, ki se izroči Kristusu. Vse to se je v veliki meri zgodilo na pobudo, če ne kar zahtevo, Borisa Pahorja, in to je pristni krščanski odgovor, ki ga ne more zbrisati vsa njegova retorika revolucionarnih let. V smislu češkega duhovnika in sociologa Tomaša Halika se je treba dotakniti ran, da smo sposobni živeti in preživeti, ker je bistvo življenja, kot pravijo budisti, trpljenje, in kristjani dodajajo, da se je treba z njim spoprijeti. Zato je romanje v Rog ne le za kristjane pač pa za vsakega Slovenca, tudi za tako imenovanega 'postkomunista', temeljni pogoj osebnega in družbenega preživetja. Odrešitev je v dotiku lastnih in tujih ran, ker je to pot v vstajenje, kot je Jezus opozoril nevernega Tomaža (Jn 24, 27). Križev pot Slovenska kalvarija sem pisal, da bi se Slovenci dotaknili svojih bolečih ran. Seveda je to najprej osebna zgodba vsakega izmed nas, za narodno odrešenje pa mora vzajemno postati tudi narodna ali kolektivna, če smo, kot bi rekel Dreher, tudi vsi skupaj pripravljeni zastaviti svoje življenje za odrešitev od trpljenja. Disidenti in številni drugi od Američanke Lucy Braun, M. L. Kinga do D. Tutuja in Ehrlicha so živeli in delovali iz te vere, skupaj se osebno povezovali v njej, po družinah in skupnostih ter tako kljubovali tiranskemu zatiranju. Treba je vztrajati v zahtevni in izzivalni resnici, se osvoboditi laži, da bi lahko zaživeli svobodneje. Nihče tega ne zmore sam: Človek je človek po drugem človeku, pravi afriška modrost ubuntu: Da vzgojiš človeka je potrebna cela vas. Skladno s tem pravijo: Dobro sem spal, če si Ti dobro spal. V skupnost je treba vključiti tudi mrtve, pobite in izrinjene iz osebne in družbene zavesti, kajti te rane tlijo v osebah in celotnem narodu, saj so sploh bistvene stvari v notranjosti. Kakšni so to ljudje, ki nočejo pokopati od komunistov pomorjenih Romov ali domobrancev na ljubljanskih Žalah? Vsak mora kot Zahej stopiti dol z drevesa svojih predsodkov in nakopičene zemeljske navlake in velikodušno odpreti srce Jezusu in vsem, ki jih je prizadel, kot je to storil Zahej (Lk 9 2sl.). Jezus na tak način obremenjenim ljudem prinaša osvoboditev in pravo veselje v njihove hiše. Smo Slovenci pripravljeni stopiti dol iz dreves ideoloških predsodkov in omogočiti drug drugemu to veselje?

Slovenske rane
Razvoj je usodno zaznamoval posebno male ljudi in narode, ki so postali lahek plen imperialnih politik, saj so se kriteriji presoje človeka in družbe iz načelnih spremenili v politično-tržne in ljudje smo postajali vse bolj kolesca v tem mlinih, ki so z vojnami in pa revolucijo usodno zaznamovale naš narod. Bili smo v nesorazmerno veliki meri deležni vojnega in revolucionarnega 'mesarskega klanja' in vseh njegovih dolgoročnih posledic. Ehrlich piše v spomenici Uničenje slovenskega naroda maja 1919
, da bo razkosanje Slovenije med zmagovite sile onemogočilo preživetje Slovencev. V drugi svetovni vojni in revoluciji je Slovenija postala krvava dežela zaradi totalitarizmov, ki so grobo prizadeli večino Slovencev, jim vzeli vse, številnim tudi dragocena življenja. Naši rojaki so se v prvi in drugi svetovni vojni bojevali na različnih straneh za svoja ozemlja, kamor so jih poslali vojni načrtovalci, ki so slovensko nacionalno samoohranitveno voljo rojakov izkoriščali za svoje politično-ideološki načrte, zaradi katerega so naši fantje in možje množično umirali na soški in na drugih frontah. V nobeni državi nismo dobili zagotovljenih narodnostnih pravic. Povsod pa so jih spodbujali k pokornosti. Znani sociopsiholog De Mause
 ugotavlja, da so narodi Nemčije in Avstrije družbeno-psihološko naganjani k podložnosti, ki ustvarja pogoje zatiranja. Človek ne more stalno živiti v stanju strahu, ki ga ponižuje v človeškosti. To potrjujeta tudi Hannah Arendt in Zygmund Bauman, ki v treniranju k pokornosti vidita glavni razlog za delovanje totalitarnih sistemov; enako Rod Dreher in Roger Scruton. Tudi danes postmoderni načrtovalci trenirajo ljudi v odvisnosti. Krščanska preroška drža pokončnosti je stalno in načelno kljubovanje svetu: ne biti od tega sveta. (Jn 17,16). Janez Stanovnik tudi »spravno prizadevanje Aleša Stanovnika in njegovih somišljenikov v vrstah OF /označuje/ ... plavanje proti toku«.
, v smislu: komunisti niso pustili oblasti iz rok. Torej revolucija ne narod. Utemeljeno zapiše Tine Hribar, da je »strel, ki je ubil Ehrlicha, ubil tudi Aleša ... Partija se je z njim znebila dveh najsposobnejših nasprotnikov ...«
 
Slovenci smo se vso zgodovino skušali postavljati na svoje noge in to nam še povzroča težave. Imeli smo zanesenjake-duhovnike kot Matija Majar Ziljski, Janez Ev. Krek, Lambert Ehrlich, ki so spodbujali naj se postavimo na svoje noge. Anton Korošec je sredi vojne v Avstriji 30. maja 1917, v dunajskem parlamentu prebral Majniško izjavo, ki je bila javna zahteva za samostojnost južnoslovanskih narodov v okviru Avstro-Ogrske (trialistična zasnova države) in je postavila okvire za uveljavitev samostojnosti Slovencev v povezavi z drugimi slovanskimi narodi. Leta 1932 je zopet izdal tako imenovane Punktacije, v katerih je zahteval samostojnost Slovenije (in Hrvaške) v okviru južnoslovanske države. Koroščeva Slovenska deklaracija iz leta 1932 – kot tudi označujemo omenjene Punktacije – je bila zahteva Slovencev za samostojnost v okviru Jugoslavije na krščanskih temeljih, seveda. 

Še bolj odločna je izjava Lamberta Ehrlicha z naslovom Slovenski problem, napisana v okupacijskih razmerah Ljubljanske pokrajine na začetku vojne, dne 24. decembra 1941. Govori o izjemni in vsestranske ogroženosti slovenskega naroda. V tej stiski načrtuje samostojno Slovenijo kot malo Švico ali Slovansko srednjeevropsko unijo z njenim središčem, s čemer bi Slovenci mogli zaščititi svoje nacionalno ozemlje vključno z Beljakom, Trstom, Reko in Varaždinom v okviru slovenske pristojnosti. Iz istega razloga samopreživetja naroda piše Spomenico Italijanom, v kateri biča nasilje fašistov in tudi domačih komunistov, ki pri zatiranju Slovencev celo oboji sodelujejo.

Te med vojno in revolucijo narodu in posameznikom zadane rane še vedno niso zaceljene. Številne izčrpne študije potrjujejo množičnost prizadetih. Milko Mikola je skušal »podati celotno bilanco komunističnega nasilja v Sloveniji«. Med prebivalci je bilo »vseh neposredno prizadetih žrtev komunističnega nasilja v Sloveniji skupaj več kot 100.000.« 
 Lahko dodamo še vse sorodnike prizadetih tako na strani premaganih kot na strani zmagovitih, ki so prav tako travmatizirani, za kar imamo zdaj tudi že otipljiva pričevanja. Vse to je pustilo podzavestno goro trpljenja, ki kot breme otežuje narodni in državni razvoj. Številni zapisi, pričevanja zato še zdaleč ne morejo zaobjeti ne števila ne razsežnosti vseh žrtvovanih v Sloveniji zaradi revolucije. Partija je mimo Kocbeka ukazala množično pobijanje nekomunističnih Slovencev; konec leta 1941 in posebno v letu 1942, vplivnih demokratov po deželi in v Ljubljani, med njimi dr. Lamberta Ehrlicha in bana dr. Marka Natlačena, družinskih očetov in mater, celo otrok, ne pa tudi vplivnih okupatorjev. Kakšno trpljenje nemoč, tragedija in obup so torej zadeli spričo terorja že tako okupirane, zatirane in preganjane Slovence! Morda nekaj pove izjava škofa Rožmana, ki naj bi bil dejal, da bi najraje umrl. In potem še vse, kar se je dogajalo po vojni ...
A še vedno o globinsko-higienski, narodno-politični resničnosti te travme ne govorimo. Spominjamo se osvoboditve nacističnih taborišč v tujini, ne pa komunističnih doma, pa Srebrenice, ne pa enako Kočevskega roga ali Hude jame. Narod je bil komunistom stalno drugorazredno vprašanje, saj je bila narodna osvoboditev podrejena komunistični revoluciji in kominternovski politiki tako na začetku vojne, ko je bila pronacistična Protiimperialistična fronta, usmerjena proti Veliki Britaniji in ZDA in je z napadom Nemčije na SZ 22. junija postala prosovjetska protinacisitčna ne pa narodna. O tem govori Kocbek v svojih dnevniških zapisih v Dnevniku 27. aprila 1971, kjer pravi, da ni bilo nobene OF, torej nobene narodne osvoboditve.
 

Bela Hamvas je v razčlenjevanju evropskega duha na začetku 20. stoletja zapisal izzivalne besede: »Mladeniči, ki so se imeli za resne, posebej v vzhodni Evropi, so brez izjeme postali žrtve epidemije marksizma in freudizma.« Razumljivo, da ti 'mladeniči' niso sposobni tega priznati, še manj njihovi nasledniki. Svetle izjeme kot Kolakovsky, Bauman, Grossmann, Boris Pahor itd., saj so obračunali s to zmoto, a tega ne zmorejo niti številni današnji zapisovalci in epigoni Kocbekovega in sploh krščansko-socialističnega projekta pred in med vojno. 

Osvobodilna fronta je pod vodstvom KP izvajala revolucijo in vzpostavljala svojo oblast. Edvard Kardelj je že 29. marca 1942 v obširnem poročilu zapisal Titu: »'Varnostne službe se vsi bojijo kot hudič križa, prav to pa daje poleg 'nar(odne)zašč(ite)' in partizanov – OF (beri KP!) značaj resnične oblasti ... 'Varnostna služba' je prišla namreč na tako dober glas, da se tisti, ki ga je vzela 'na muho', ne more rešiti.«
 Partija je z Varnostno-obveščevalno službo (VOS), ki je bila direktno podrejena njej, ne Izvršnemu odboru Osvobodilne fronte, izvajala prevzem oblasti ne v interesu naroda, ampak v interesu mednarodnega komunističnega gibanja. Lambert Ehrlich je – malo preden so ga komunisti 26. maja 1942 ubili – 14. aprila 1942 napisal spomenico Italijanom, v kateri je od okupacijskih oblasti zahteval zaščito Slovencev pred tem terorjem. 

Pokornost trdemu in mehkemu totalitarizmu 

Priznanje (zgodovinske) resnice otežuje tudi vzdrževanje totalitarne miselnosti v mehki obliki, ki zelo rada operira z tipično slovensko pregovorno mentaliteto razrednega sovražnika, ki so ga v Evropi in Sloveniji v prejšnjem stoletju iznašli liberalci, da bi prikrili resničnost družbene diagnoze, ki jo je pri nas napravil Anton Mahnič. Sestavni del te narodno pregovorne miselnosti je rek: »fajmoštra nucaj le za sol«. Že Kocbek se je v svoji duhovni vnemi hranil iz nje in jo je vpregel v svoj oziroma bolj tuj neobvladljivi politični voz, temu dal duhovni, krščanski predznak in s tem pripomogel k še večji zmedi, kot so jo povzročili že komunisti. Tak se je potem zaupal prekaljenim revolucionarjem, izgubil oblast nad svojim duhovnim področjem, kot je sam zatrjeval in zaupal, da ima »'napredna' koncepcija pravico, da nastopa vodilno, obvezno in celo izključujoče, kadar to zahtevajo okoliščine«.
 Brez pridržka je sprejel Kidričevo navodilo, »da je preoblikovanje slovenskih množic ena glavnih nalog krščanskih aktivistov«, kar pomeni njih podrejanje revolucionarni logiki: »Smo nazorska skupina, združujoča kristjane, ki sprejemajo marksistično-leninistična spoznanja o objektivnih zakonih družbenega razvoja ...«
 Kocbeka prevzema »relativizem življenja«, ko razmišlja o umoru patra Norberta Klemena, križnika, ki so ga obsodili in mučili v Beli krajini dne 13. decembra 1942, ker je zaradi komunizma iz privrženca postal nasprotnik OF. Po poročilih naj bi ga bili skupaj s poveljnikom legistov (četnikov) zverinsko umorili na 'ljudskem sodišču' nad Suhorjem. Govorice navajajo, da naj bi bil med sodniki tudi Kocbek, kar pa iz Tovarišije ni verjetno, ker je bil v tem času v Polhograjskih dolomitih. A komunisti so polagoma zlomili njegov odpor proti umorom, kot ugotavlja T. Hribar.

Revolucionarji so Kocbeku 'prihraniliʻ mučne izkušnje svojih zlodel, da so ga laže zavajali. Nekoč so mu za igrano komedijo, 'naključnoʻ pripeljali ujetega kaplana Bukovca, ga na 'ljudskem sodišču' zaslišali in oprostili. Tine Hribar
 to označuje kot »eno velikih komedij, ki jih je Kidrič zaigral s Kocbekom. Njih posledice pa so bile tragične. Zgodba, ki jo opisuje Kocbek, nikakor ni bila naključni dogodek, temveč je šlo po vsem sodeč, za zrežirano predstavo ..., katere pa očitno nista vedela ne na smrt prestrašeni mladi duhovnik ne Kocbek, ki pravi, 'naključje je hotelo' ... Vse skupaj je pripravil Kidrič sam, ki je hotel s takšno uprizorjeno predstavo pripraviti Kocbeka na tisto, kar je naklepal v skorajšnji prihodnosti.« Kmalu zatem je imel Kocbek s Kidričem spet pogovor, v katerem »sta skupno ugotovila, da je potrebno dvoje, prvič, da dobimo kolikor mogoče prave krivce v roke, drugič pa, da duhovnike, ki začenjajo ogrožati naše delo, justificiramo po treznem premisleku vseh okoliščin«.
 Torej celotno dogajanje bi bilo komedijantstvo, ko ne bi šlo za tako tragične in za večino naroda usodne posledice.

Laž, utrjena s terorjem se je torej, širila ter prepletala vse pore našega osebnega in družbenega tkiva. Formalna demokracija leta 1990 je ni mogla na hitro odpraviti – še manj vseh njenih globokih in tragičnih posledic –, zato njena odprava oziroma očiščenje ostaja konkretna in neposredna življenjska naloga. Treba je torej, kot prav Hamvas, »ohranjati budno zavest o grehu, poplačilo je obvezno za vse. Vsak naj od izvorno skupnega greha človeštva oddela toliko, kolikor zmore ... Izvorno stanje je treba razkriti in spoznati v vsakem detajlu; ozavestiti je treba prvobitno, normalno bivanje ...«.
 Če povzamemo: Kocbekov zreli projekt se šele začenja in to na razvalinah, ki jih je povzročila revolucionarna avantura, ki ji je stregel. 

Posledice:

a) izgubili smo najmanj 20.000 dragocenih življenj

b) na našem ozemlju so se odvijali tragični medvojni in povojni pomori nad 100.000 ljudi, domačinov in drugih narodnosti.

c)  komunizem je povzročil hujšo poškodovanost od fašizma in nacizma, saj moramo pritrditi Justinu Stanovniku, da so bili odločevalci v vseh treh sistemih pokvarjeni, hudobni in tako naprej, a da je bil »boljševizem nekaj, česar pravzaprav v zgodovini še ni bilo«,
 in sicer v smislu primitivne brutalnosti oziroma »totalitarne poškodovanosti«.
, skratka nekaj doslej nepredstavljivega.

d) izgubili smo narodna ozemlja (Koroško Primorsko, Istro).

e) Do danes se nismo sposobni soočiti s trpljenjem in smrtjo, ki ju je povzročila revolucija: Novinarka RTV SLO ima dva ubita duhovnika v družini, a deluje nasproti razjasnitvi preteklosti in odpiranju teh ran 

f) Slovenska družba je zdaj pretežno-potrošniško naravnana: novinar Domovine Čakš zapiše: dolgoročno je borba za RTV izgubljena. Od kod ta defetizem; kakor da se temu ne bi bili sposobni upreti! 

g) Številni, celo odgovorni in vplivni kristjani, tudi duhovniki in škofje na odgovornih mestih in drugi državljani se niso pripravljeni soočiti s pomorjenimi ljudmi, ki so jih med vojno pobili komunisti ...
h) Pokorna servilnost in koristolovstvo zapeljujeta Slovence za toleriranje ali celo sprejem postkomunistov, ker jih ti z velikimi lažmi in krajami potrjujejo v njihovih majhnih lažeh in krajah. Bivše naveze in strah botruje izogibanje politikom, ki nastavljajo ogledalo in zahtevajo odločnost, saj številni niso pripravljeni za življenje v resnici, kar je po Dreherju osebno in še bolj družbeno zahtevno.

i) Travmatiziranost preprečuje tako demokratom kot postkomunistom soočenje z resničnostjo in tako je ves narod v šahu, tako žrtve in njihovi svojci kot rablji in njihovi svojci; poškodovanost ostaja trajna pohabljenost slovenske zavesti. Za potrebe ohranjanja tranzicijskih privilegijev se ti problemi ustrezno instrumentalizirajo oziroma izkoriščajo za utrjevanje oblasti postkomunistov.

j) Številni so se navadili komodnosti življenja v zlaganosti – ko je šlo vse enostavno – za tiste, ki so bili pokorni – in tudi v potrošniški tranziciji se promovira ohranjanje preživetja na lahko. Ta računica se ne more iziti, saj je ne more živeti večina od vrednot, žuljev in dela manjšine in tudi splošna svetovna kriza, ne vojna v Ukrajini to potrjuje. Zato podjetni odhajajo, ljudje se odseljujejo, zato ne verjamemo vase in svojo samostojnost in vsi tonemo v vse večjo povprečnost. 

Krščanski odgovori te izzive

Ključno za človeka osebno, a tudi za družino in ostale družbene skupine je premagovati strah pred trpljenjem. Danes je razširjeno prepričanje, da je vse prav in dobro (anything goes!). Otroke se vzgaja, da jim bo čimbolj 'cool', šola spodbuja prijetnost, ne pa dolžnost in napor. Osebna in družbena zgodovina pa pušča brazde na obrazu, o njih težko govorimo, saj modrost pravi: »V potu svojega obraza boš jedel kruh ...« (1 Mz 3,19) Le zavzeta prisebnost vztrajati tudi v naporih in obdelovati osebne in družbene probleme preteklosti in sedanjosti omogoča živeti v resnici in delovati vzajemno, v odprtosti do drugih. Nujno se je dotakniti osebnih in družbenih ran in travm, kar terja očiščenje, lustracijo osebnih in družbenih laži, ki je nujen proces za samozavest posameznika in naroda, tudi v Sloveniji po zmagi 'Svobode': Žal se v družini, šoli ter širši javnosti, v politiki pre-malo ukvarjajo s tem, zato pa toliko več psihologi in psihiatri. Zaradi posledic teh polpreteklih lažnih usedlin in travm in stalnih novih osebnih in svetovnih zapletov družbo ogroža krizno vrelišče, ki je izziv odgovorne javnosti in njenih ustanov, SAZU, univerz, šol, najprej pa družine in njenih okvirov saj nad vsakim in vsemi visi breme teh potlačenih laži. Tudi Cerkev deli te probleme, a je kot služabnica resnice prva poklicana dotakniti se ran. To je najprej stvar posameznika, a je nujno očiščevati tudi cerkveno in družbeno občestvo, kar se lahko uresničuje le prek drugih in v dialogu z njimi. Kot so travme mladosti ali polpreteklosti povzročili drugi, predniki ali sodobniki, tudi očiščenje prihaja v dialogu z drugimi. Družbeno odgovorni imajo dolžnost prevzeti vodilno vlogo v teh procesih, da bo od laži in bremen travmatizirana slovenska družba iskala resnico. Tako so disidenti (Karta 77) prevzeli odgovornost in zavestno kljubovali laži kljub zatiranju in terorju strahu. Ozka pot iskanja resnice zahteva samodisciplino, samoorganiziranost in povezanosti po družinah in drugih skupnostih za vzajemno spopadanje s trpljenjem in kljubovanju laži.
Izhodišče za to je soočenje s svojo ranljivostjo, ki ga večina religij vidi v priznanju meje človeka, ki pa je pogoj za vzajemno sodelovanje in za pot dialoškega iskanja resnice. Žal se v sodobni družbi, kjer naj bi bilo vsaj na zunaj vse popolno in brez problemov (cool), ta napor prekriva z dejanskimi in navideznimi, celo umetnimi poživili, kar ustvarja navidezno resničnost o osebi in družbi. Vzgoja, javna propaganda, politika in njene ustanove (državni zbor, vlada, sodstvo), žal tudi Cerkev se težko lotevajo samoočiščevanja, ki terja odkrit dialoški spopad z osebnimi in družbenimi ranami.

Priznanje osebne omejenosti in ranljivosti je pogoj za odprtost za druge in Boga. To je pot pravega samozavedanja sebe in drugih ter pogoj za družinsko in družbeno povezanost. Iz družine se zdravo sprejemanje razširja tudi v povezanost v skupnosti. Lokalna samouprava in čvrste osebne subsidiarno zasnovane skupine premagujejo totalitarne usedline nasilnega urejanja z vrha. 
Sestavni del te povezanosti in sočutja je odgovornost za druge in solidarnost z njimi. To ni lej pomoč v stiski, pač pa skupnostno čutenje in delitev življenja z vsemi, v družini, malih skupnostih, v Cerkvi in družbi, iz česar raste družbeno tkivo. To daje odpornost zoper oblastne težnje po privzemanju posameznikov in skupin in zavezuje h kritični in dejavni deležnosti in vključevanju v družbeno- politične procese.

Tako se dalje stalno in dolgoročno krepi občutek doma, domovine in moči lastne povezanosti, ki je v materini govorici. Po Ehrlichu se človek rodi v narodno pripadnost in z govorico oblikuje svoj kulturni prostor. Govorica je tudi čustvena vez oseb v odnosih, posebej v zgodnjih letih in to ustvarja dom kot prapotrebo človeka, na tem temelji domovinska pripadnost in ljubezen. Človek v samo-zavesti osebne in narodne pripadnosti bolj čvrsto sprejema druge in drugačnost. Tako zmore tudi vsak dan nositi svoj križ in se spoprijemati z osebnimi in družbenimi bremeni. Krščanstvo in druge vere temu dodaja še globljo podlago. Ehrlichova višarska Slovenija omogoča preseganje osebnih in nacionalnih omejenosti in odpira za vesoljno bratstvo in sestrstvo Boga-očeta vseh ljudi. Kljub nagnjenosti v poganstvo, je vsak človek, kot pravi Tertulijan, po naravi kristjan, tj. religiozno v Boga odprto bitje, ki presega zemeljske okvire. Zato je sestavni del vere preroška drža, ki se ne podredi nobenim omejitvam in okvirom. Sicer prerok toži na tem, da ga ne sprejemajo, a Bog mu odgovarja, da se mora vrniti h Gospodu in se ne sme ukloniti množici: »Če se mi ukloniš, ti vrnem tvojo službo pri meni; in če hočeš navajati le plemenite misli, nič napačnega, smeš biti spet moj glasnik. Oni se morajo obrniti k tebi, ti pa se ne smeš obrniti k njim. Tedaj naredim iz tebe bronast, trden zid zoper to ljudstvo. Bojevali se bodo zoper tebe, pa te ne bodo premagali, kajti jaz sem s teboj, da ti pomorem in te rešim, govori Gospod, otmem te iz roke hudobnih in osvobodim iz pesti nasilnikov.« (Jer 15, 19-21) To so bili Lambert Ehrlich, Filip Terčelj, Angela Vode, Izidor Završnik, Jože Pučnik, Boris Pahor, Aleksander Solženicin itd.
Slovensko zavest je do revolucije krojilo katoliško krščanstvo. Kako močno, lahko beremo še pri Ehrlichu, Kocbeku in križarjih. Zadnji so sanjali o polni religiozni zavesti, ki se z dolomitsko/pugleško izjavo podredili totalitarni udarni pesti in Kocbekov projekt duhovne prenove slovenskih katoličanov je iz njih naredil s terorjem prisiljene in pohabljene osebnosti. Po osamosvojitvi pa jim postkomunistična srenja za potrebe realni oblasti še vedno vsiljuje svoj 'mehki totalitarizem'.

Ehrlich je – za razliko od drugih vplivnih sopotnikov – kot človek, kristjan in duhovnik spodbujal mlade in druge ljudi za samostojno, odgovorno in odprto pot. Moč za to odprtost, ki niti v brezizhodnih trenutkih in položajih ni klonila, je našel v veri, zato je znal, kot pravi Mirko Javornik, iz vsakega položaja z zaupanjem dvigati sebe in druge v nadzemske razsežnosti. Vsak človeški osebni in družbeni položaj je napolnjeval z razsežnostjo vere in upanja ter tako s polno in nesebično ljubeznijo do človeka hodil z drugimi skozi kalvarije življenja v neprestani navzočnosti Najvišjega.
 Živo vero je vsak dan utrjeval z duhovno zbranostjo, molitvijo in premišljevanjem, da se je lahko skrbno in predano posvečal službi, posebej življenjsko prizadetih sester in bratov. 

Živel, deloval in kljuboval je 'času skrajnosti' (Hobsbawm
). Zahtevna znamenja časov je lahko zaznaval le takó razgledan, občutljiv in v veri ukoreninjen človek, kakršnih je bilo v njegovem času malo med Slovenci in tudi med drugimi narodi. V táko osveščeno, razgledano, nepristransko, trezno, poglobljeno osebnost se je razvijal v marljivi asketsko-duhovni in poglobljeni študijski zavzetosti v presoji dobe in ljudi: Bil je »zaveden Slovenec in globok vernik«, pravi Filip Žakelj
. Temelje mu je položilo krščansko družinsko okolje in domoljubna vzgoja v domači hiši. Izziv so povečali pritiski rastočih nacionalizmov močnejših sosednjih narodov, najbolj pa zahtevne razmere vojne in revolucije v Sloveniji. Stvari je stalno predvideval, jih spremljal in razčlenjeval v prisebnem premišljevanju, poglabljanju in neutrudnem delovanju. Po pričevanju sodobnikov je razvijal svoje naravne sposobnosti za izboljšanje položaja slovenskega človeka in celega naroda in v to delo vključeval posebno mlade. Podobno kot njegovega starejšega sodobnika Janeza Ev. Kreka je tudi njega odlikovala izredna ljubezen do človeka, posebej do pripadnikov lastnega zatiranega naroda: »Ljubezen do slovenstva je bila in je gibalo in vidik tolikih njegovih del in naporov ...«
 Bil je »božji, dobrotnik in skrbnik slovenske mladine«, so zapisali akademiki (njegovi študentje) v osmrtnici.
 

Danes smo priča veliki zlorabi 'mehkega totalitarizma' za obvladovanje slovenskih katoličanov. Ni čuda, da je med Golobovimi pristaši kar nekaj katoličanov, ki so se že doslej uvrščali na listo tranzicijskih izvrševalcev. 

J. H. H. Weiler takole izpostavi pomen in vlogo kristjanov v dialoških procesih Evrope: »Duhovni izzivi Evrope so težki. Toda to poglavje in cela ta razprava se morata končati s sporočilom upanja. Kot smo že menili, se preambula ustave zaključuje s potrditvijo prepričanja, da Evropa Unije predstavlja '/.../ posebno območje človeškega upanja'. To bo res, če se bomo tudi mi naučili, kako prečkati dolgi most modernosti in postmodernisti, ne da bi bila ogrožena človeško dostojanstvo in ljubezen. Pomembno je, da nas pri tem ni strah.«

